Ego Dudinus, in Christi nomine, scire volo omnibus sanctæ Dei ecclesiæ filiis, tam presentibus quam futuris, qualiter ego, propter timorem Dei et remedium anime mee, seculum derelinquens monachicumque habitum suscipiens sub norma regule Sancti Petri Cluniacensis cœnobii, in quo venerabilis pater Odilo preest, me et omnem hereditatem meam, que mihi jure parentorum meorum venit, ad ipsum sanctum locum legaliter coram testibus usque ad exquisitum tradens. Quicquid ergo habui in villa que dicitur Ausiacus, in terris, in pratis, in vineis, in silvis, vel ubicumque alio loco aliquid habui, sive in servis vel ancillis vel aliud quicquid habere potui, usque ad exquisitum, sicut jam supra diximus, totum dono et fideliter trado ad ipsum supradictum sanctum locum, Cluniaco videlicet, ob remedium anime mee seu parentum meorum; et ut habeant deinceps ipsi monachi supradicti sancti loci potestatem quicquid voluerint de ipsa hereditate faciendi, vendendi videlicet, commutandi, donandi vel quicquid aliud voluerint faciendi. Et ut hec carta firma et stabilis in evum permaneat, subscripti testes idonei confirmant. Ego Dudinus hanc cartam fieri jussi et firmare rogavi. S. Aymo testis. S. Ricardi testis. S. Hildradi testis. S. Dodoni testis. S. Rechioni testis. Ego frater Girardus presbiter rogatus istam cartam scripsi anno ab incarnatione Domini Dei nostri Jesu Christi millesimo tricesimo nono, indictione VII, regnante Heinrico rege, filium Cunonis imperatoris, anno primo.